philips etc. doen te wetene allen jegewoirdigen ende toecommende dat wy
ontfangen hebben die oetmoedige supplicatie van peeter goyvaerts geboren
van balen belast met huysvrouw ende vier kynderen inhoudende hoe dat in junio anno
xvc ende xl ombegrepen vanden precisen tyde hy suppliant dienende als cnape
eenen henrick van gelsen lantman geseten onder ginnick buyten breda hy
suppliant is met sekeren scippers cnape int velt geweest arbeydende omme
zyns meesters hoy omtrent der rivieren aldaer te hoope te stellene ende voirts.
te schepene ende alzoe des scippers cnape gebrack een vorcke om mede
te werkene ende aldaer oick arbeydende was eenen henrick henricxss
cnape vanden stadthoudere van ginnick voirs. propretar$ vanden bempde
daer inne zy alle arbeydende waeren diewelcke gerief van wercken by
hem hadde heeft de suppliant den selven henricken gebeden dat hy hem
tot behoeve van des voirs. scippers cnape een vorcke leenen wilde waer
oppe de voirs. henrick henricxss zeere dweerslycken antwoerdende hiet
den suppliant zyne moeder te doene hebben ende nemende eene vorcke
inde handt heeft daermede den suppliant op zyn hooft geslagen ende
de suppliant vuyt heeten moede met eenen wvorcke wederom naeden voirs.
henricken slaende heeft den selven aen deen syde van zynen hoofde eenen
slach gegeven daeraff hy binnen den derden dage daernae ten grooten leetwesene
des suppliants van levenden lyve ter doot is gecomen wyens ziele god
ontfermen wille ende hoewel tselve is een onnoosel misval $$$
ende vuyt heeten moede geperpetreert ende dat partye geinteresseerde is
gecontenteert soe en derre nochtans hy suppliant dese onse landen
nyet frequenteren noch gebruycken sorgende ende hem beduchtende by eenigen
van onsen officieren gepraempt te wordene ten waere hem tvoirs.
misval by ons vergeven waere ende onse oepene brieven van remissien
daerop verleent zoe hy seeght ons daerom biddende waerom
zoe eest dat wy desen aengesien geneyght wesende ter beden des voirs.
suppliants ende willende hem in dit stuck prefereren gratie ende genade voer strangheyt
ende rigeur van rechte hebben den selven inden gevalle als boven quytgescou#
vergeven ende geremitteert scelden quyte vergeven ende remitteren vuyt
sunderlinger gratien by desen onsen brieve tfeyt ende ongeval boven gemerct
mitgaders alle offensie ende breucke corporelle ende criminelle daerinne
hy hem overmits ende vuyt saken van tghene des voirs. is tegen ons
ende justicie eenichssins mach hebben ontgaen ende mesdragen ende
hebben hem dyen aengaende wedergestelt ende gerestitueert stellen weder
ende restitueren tot zynen goeden name fame ende geruchte in onsen voirs.
lande van brabant ende allen anderen onsen landen ende heerlicheyden
ende tot zynen onverbuerden goeden indyen hy eenige onder ons heeft
gelyck ende in alder manieren zoe hy was voerde toecompste vanden
voirs. feyte imponerende hier hier op een eeuwich geswych onsen
procureur generael in brabant onsen schoutet vanden antwerpen boscche ende allen
anderen onsen justicieren ende officieren wye zy zyn satisfactie ende
beternisse ierst ende voer al gedaen der partye geinteresseerde in dyen
die noch nyet gedaen en zy ende eenige daertoe staet civilyck allenlyck
behoudelyck dat de voirs. suppliant gehouden zal zyn tvoirs. ongeval
tegens ons te beteren civilyck naer gelegentheyt vander saken
ende faculteyt van zynen goeden met oick te betaelen die redelycke
marge: en van dese amende
civile verantwoirdt
byden ontfanger vanden
exploiten
costen van justicien hier omme alreede gedaen ende te doene alles ter
taxatien ende moderatien van onse lieve ende getrouwe die cancellier
ende luyden van onsen raide in brabant die wy daer toe gecommitteert hebben
ende committeren by desen ontbieden daerom ende bevelen den selven
onsen cancellier ende raidsluyden dat voer hen geroepen deghene
die daerom behoiren geroepen te zyne zy procederen wel ende deuchdelyck
ter verificatien ende interinemente van desen ende totter taxatien ende
moderatien vander voirs. amende ende costen van justitien alzoe
zy zullen bevinden behoirende welck interinement de voirs. suppliant
gehouden zal syn te versuecken ende hem in persoone te presenteren in
onsen voirs. raide bynnen zess maenden naestcomende opte pene
van te verbuerene deffect van desen ende dat gedaen ende de voirs.
civile boete ende costen van justicien getaxeert ende betaelt zynde in
handen vanden ghenen dyen dat behoiren zal zy onse voirs. pocureur
generael onse voirs. schoutet vanden bossche ende alle andere onse ende
onser vassalen oft der smaelre heeren rechteren justicieren officieren
ende ondersaten jegewoirdighe ende toecomende dyen dat aengaen sal
moegen huere stedehouderen ende eenyegelyck van hen besundere zoe
hem toebehoiren zal dien laeten ende gedoogen den voirs. suppliant
van deser onser jegewoirdiger gratien ende remissien ende van alle
dinhouden van desen inder vuegen ende manieren voer verhaelt
rustelyck vredelyck volcomelyck ende eeuwelyck genyeten ende
gebruycken sonder hem te doene oft te laeten geschieden nu noch in
toecomenden tyden eenigen hinder letsel oft moyenisse aen lyve noch
aen goeden ter contrarien maer indyen zyn lyff oft eenige van zynen
onverbuerden goeden daer omme gearresteert becommert oft beleth
waeren dat zy die setten ende stellen terstont ende sonder vertreck tot
geheelder ende volcomender delivrantie want ons alzoe gelieft ende ten
eynde dat dit vast ende gestadich blyve tot eeuwigen dagen zoe
hebben wy onsen zegel hier aen doen hangen behoudelyck in
anderen dingen onsen rechte ende eenyegelycken anderen dessyns
gegeven in onser stadt van antwerpen inde maent van februario
int jaer ons heeren duysent vyffhondert ende vyffenvyftich
nae costume van scryven ons hoefs van brabant van onsen rycken
tweede opde plycke stont gescreven aldus byden coninck$
ondergeteeckent facuwez visa recepta
gecollationeert met syn originale
ende bevonden daermede concorderen by my
$$$